**Eduard Ole „Reisijad“, aastast 1929.**

Õli, papp.

Maal on peaaegu ruudukujuline, kõrgusega 91,5 cm ja laiusega 91,2 cm.

Maali ümbritseb umbes 5 cm laiune sissepoole kaldus valge raam.

Eduard Ole elas aastatel 1898 – 1995. Tema töid on mõjutanud Jaapani päritolu kunstnik Tsuguharu Foujita, kellelt pärineb ka toonide mahedus ja pehmelt varjutatud vorm.

Maal „Reisijad“ on Eduard Ole üks tuntumaid teoseid. Sellel maalil väljendab kunstnik oma lemmikteemat, milleks on elegantselt rõivastatud moodne inimene kaasaegses linnaelus.

Maalil „Reisijad“ on kujutatud tihedalt üksteise kõrval istuvaid ja tukkuvaid inimesi.

Esiplaanil istuvad kolmekesi reas, näoga vaataja poole, kaks härrasmeest ning nende vahel elegantselt riietatud neiu. Nad on näha kuni poole sääreni ja täidavad peaaegu kogu maali pinna. Maali ülemise serva lähedal , esiplaanil istuva kolme inimesega seljad vastamisi, istub teine rida inimesi. Neist on näha vaid pead ning peakatted. Vaataja poole näoga on neist vaid vana naine maali vasakus ülaservas. Maali ülemise serva täidab kitsas graniithall taust.

Inimeste näod ja käed on kujutatud realistlikult, ülejäänu on maalitud hajutatult, pehmete piirjoontega, valguse ja varjuga mängides. Maal on pastelsetes, peamiselt beežides, pruunides ja lillades, halliga segatud toonides. Hoolimata sellest mõjub maal värvilisena.

Maali paremas servas istub elegantselt riietatud tumepruunide lühikeste juustega keskealine mees. Mees on naaldunud maali parema serva poole. Tema parempoolne õlg ja osa käsivarrest jääb maalilt välja. Tal on seljas lillakashallid pintsak ja vest ning nende all valge triiksärk . Must kitsas lips on vasakule viltu. Jalas beežid püksid. Mehel on kõrge laubaga lai nägu. Tema silmad on suletud. Kulmude vahel olev vagu viitab pingesolekule, mis ei kao ka suigatades. Tema käed puhkavad veidi harkis jalgadel. Vasakpoolses soonilises käes on mehel põlvede vahele vajunud helebeež kaabu. Kaabut kaunistab ingverikollane ilupael. Vasakpoolse reie vastu toetub musta jalutuskepi konks.

Maali keskel, jäädes parempoolse küljega jalutuskepiga mehe varju, istub hoolitsetud välimusega neiu. Neiu pea on vajunud pisut vasakule ettepoole. Tal on sirged kõrvu katvad mustad juuksed, lühike tukk langeb salguti laubale . Seljas on tal põlvi paljaks jättev pikkade käistega oliivpruun kleit, millel väike kolmnurkne kaelus ja valge kitsas krae. Kaela ümber on neiul valgetest pärlitest kee, millel paar pärlit ripatsiks. Tema suletud suurte silmadega nägu on rahulik ja lõõgastunud. Põsel kerge puna. Kreemvalgetes sukkades jalad on koos. Käed lebavad vasakpoolsel reiel teineteise peal.   
Neiu toetub küljegavastu temast veidi tagapool, maali vasakus servas istuvat meest. Nende pead puutuvad peaaegu kokku.

Mehe helehalli kaabuga pea on langetatud. Musta ilupaelaga kaabu põhi on pehmelt lohkus. Kaabuserva alt paistavad mehe ninaots ja musta sirget piipu hoidev suu. Seljas on mehel tumehall põlvedeni mantel, jalas suitshallid viigipüksid. Mehe parempoolne käsi jääb neiu taha. Vasakpoolne käsi on kõverdatud, käelaba mantlihõlma varjus, küünarnukk jääb maali vasakpoolsest servast välja. Mehe vasakpoolne jalg on ettepoole kõverdunud, nagu istuks ta pingiserval ja toetuks jalale, et mitte maha kukkuda.

Mehe õla kohal, maali vasakus servas, paistab tumehalli pearätiga vana naise kortsulise näo vasak pool ja laup ning osaliselt tema hallikaslilla mantli vasakpoolne varrukas. Vanal naisel on silmad kinni ja kulm kipras.

Esiplaanil istuvate inimestega seljad vastamisi, veidi kõrgemal maali ülemises servas, istub veel neli inimest. Neist on näha vaid peakatted või juuksed. Vana naise näo ja vasakpoolse mehekaabu tagant võib aimata ümarapõhjalist sinakashalli kübarat. Paremal, vasakpoolse mehe ja neiu peade kohal on ploomililla kitsa servaga daamikübar. Veel paremal, neiu ja parempoolse mehe vahel, on näha tumepruunide õlgadeni lokkis juustega naise pea ja poolprofiilis vasakule pööratud mehe kaabuga pead. Mehe seepiapruuni ilupaelaga liivakarva kaabu põhjal on piklik lohk.

Graniithall taust tagumise rea peade kohal on ilmestatud helehallide laikudega.

Maali all paremas nurgas on väikselt pruuni värviga signatuur Ed.Ole - 29

Maali loomine oli ajendatud kunstniku reisiväsimusest ja protestist mõttetu rabelemise vastu.